Wat bly in jou brein? – Schink
Okay, dit is 'n vreemde vraag maar dit is waaraan ek vanoggend sit en dink.
Ek weet biologies en fisiologies is daar baie dinge waaruit jou brein bestaan en wat binne in jou brein bestaan. Maar, ek praat vandag van die dinge wat jy nie kan sien nie. Jou gedagtes, jou probleme en jou take. Oe, daardie take!
Daar is niks so frustreerend soos 'n probleem wat nie opgelos is of word nie. Die losdraadjies soos wat my skoonpa altyd van praat. Dan is daardie taak op jou lysie wat jy net nie voor tyd kry. Dit ry jou en as jy soos ek is….is dit aanhoudend. Dan praat ek nog eers van al die mislukkings, skuld gevoelens en krisisse wat uit nêrens uit opduik. Die grootmens lewe is darm maar verskriklik.
As jy na die twee paragrawe hierbo steeds lees sit of met dieselfde probleem of jy soek 'n oplossing OF jy het reeds 'n oplossing. Asb vertel my meer!
Hierdie is die 2 maniere hoe ek dit hanteer in my lewe as gesinsman, entrepreneur, skrywer, dromer en illustreerder.
1. Los jou probleme op voordat dit kan wortels skiet in jou kop
Ons het onlangs verhuis na 'n groter huis met 'n massiewe tuin of ek moet eerder sê erf. Die tuin is basies 'n veld en ons is stelselmatiglik besig met die proses om dit te herstel na 'n lieflike tuin. Dit is lekker maar dit vat baie werk en intensie. Die probleem is dat ons konstant oorlog voer teen die onkruid wat so blitsig opskiet en oorneem.
As jy die onkruid los sit jy met 'n probleem wat jou baie meer werk gaan kos oor 'n ruk maar as jy dit uitwis terwyl dit nog klein is staan dit nie 'n kans nie. So, hoe vinniger jy die probeme hanteer, hoe beter.
Ek probeer praktiese probleme sommer dadelik uitsorteer. Emosionele probleme soos hartseer of depressie is 'n hele ander ding. Vat jou tyd en verwerk dit sodra jy kans kry en kry hulp as jy nie self die uitweg kan sien nie. Onthou net, dit beïnvloed baie meer as wat jy op die oppervlakte kan sien en jy is meer werd!
My punt hier is dat dit beter is om dinge vinniger te hanteer as wat jy dit los om te groei en groter skade te maak in jou dag tot dag wat jy nie besef nie.
2. Bou sisteme in jou roetine om die probleme te vermy
Hierdie is maar my manier hoe ek dinge uitsorteer. Ek sê altyd:
"Dissipline in roetine veroorsaak momentum en momentum sal jou oor die wenstreep dra." (Soos my boek, Die Ware Wenner, wink-wink! Shameless marketing.) As jy kan identifiseer wat in jou brein bly vra jouself hoe gaan ek hierdie hanteer. Kyk of jy nie in jou normale roetiene klein stappe kan inbou om dit te hanteer soos wat jy aangaan. Sodat jy teen 'n sekere tyd kan oorwin sonder dat te veel daaroor hoef te gedink het.
Soos byvoorbeeld: Elke week in ons buurte is daar 'n sekere dag waarop die vullissakke opgelaai word en ons neem dit uit op daardie dag na die sypaadjie. Net so kan jy dalk 'n reël of 'n gewoonte vorm wat jou help oorwin.
'n Paar voorbeelde uit my eie lewe.
Elke oggend 5 uur is ek op en wakker besig om te werk aan my volgende boek.
As ek hierdie gewoonte volhou vir byvoorbeeld 'n maand, het 'n nuwe boek gereed vir die rakke.
Elke keer as ek 'n inbetaling kry in ons besigheid betaal ek onmiddelik 'n gedeelte na 'n spaar rekening sodat ek oor 'n sekere tyd fondse beskikbaar vir watokal dit nodig mag kry.
Al wat ek hoef te doen is om my reël toe te pas, die res sorteer hom self uit en my brein kan tyd spandeer aan, wel, watokal ek mee besig is.
Ook so as jy wil begin oefen. Probeer 'n praktiese tyd daarvoor vind in jou roetine en probeer net opdaag. Voor jy sien is jy 'n topatleet.
Hier is my punt.
Die bogenoemde klink dalk soos baie moeite of selfs "admin" maar die vrug wat jy KAN pluk is tog soveel meer werd. Om betrokke te kan wees in elke oomblik. Die engelse sal sê "to be present". Dit is tog meer werd as wat jy heeltyd in jou agterkop dink oor hierdie probleme.
Om betrokke te wees by jou kinders, jou gesin en gesprekke is prysloos. Daar is niks wat die reg het om jou te ry en jou gedagtes te domineer nie. Vat vas, daag op en hanteer dit voordat dit jou hanteer en jou meer kos as wat jy besef.
Dalk is ek uniek in hierdie probleem, dalk nie. Wat is jou voorstelle?
Tot en met my volgende blog!
Die Illustreerder, die skrywer…die dromer.
" Om betrokke te wees by jou kinders, jou gesin en gesprekke is prysloos. "
Dankie dat jy die tyd geneem het om hierdie te lees. Ek hoop van harte dat dit jou kan help.
Indien jy klein kinders het of vriende met klein kinders gaan loer geroes op ons website vir van my boeke wat vir hulle geskryf het.